《箜篌引》
明代·江源

吾生寄一世，会少离别多。今日且欢宴，邀我亲友过。

炰羔宰肥牛，有酒旨且多。鸣筝奏秦女，绵瑟付齐娥。

况此三春时，百鸟声相和。蘼芜结新绿，红紫纷乔柯。

景物与意会，不饮将奈何。青春无返期，逝水无回波。

百年一过目，白首成蹉跎。相逢各尽欢，管取朱颜酡。

无为戚戚怀，一生长轗轲。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。